Dagana 18. og 19. febrúar 2005 verður haldin ráðstefna í minningu Jóns Steffensen prófessors en þann 15. þess mánaðar verða 100 ár liðin frá fæðingu hans . Ráðstefnan verður haldin í fyrirlestrarsal Þjóðarbókhlöðu og samhliða henni verður opnuð sýning á bókum , handritum og myndum úr safni Jóns og munum sem tengjast honum í eigu Þjóðminjasafns . Umsjón sýningarinnar er í höndum Emilíu Sigmarsdóttur . Ráðstefnan á að endurspegla fjölbreytnina í viðfangsefnum Jóns . Í þeim tilgangi hefur verið leitað til fræðimanna úr ólíkum greinum um að flytja erindi á ráðstefnunni , lækna , mannfræðinga , fornleifafræðinga , sagnfræðinga og bókmenntafræðinga . Ráðstefnan verður sett föstudaginn 18. febrúar . Þá mun Sigrún Klara Hannesdóttir , landsbókavörður opna sýninguna , Hrafnkell Helgason fjallar um Jón , líf hans og störf og gestur ráðstefnunnar og aðalfyrirlesari , Andy Cliff , prófessor í landafræði við Cambridge háskóla , flytur erindi um efni að eigin vali . Cliff er kunnugur verkum Jóns og hefur meðal annars unnið að rannsóknum á mislingafaröldrum hér á landi . Um þær má lesa í bók hans Spatial Diffusions : An historical geography of epidemic in an island community ( 1981 ) . Á laugardeginum mun hver málstofan fylgja annarri þar sem fjallað verður um ýmis mál sem tengjast Jóni á einn eða annan hátt . Hannes Blöndal ræðir um kennslu við læknadeild Háskóla Íslands , einkum kennslu í líffærafræði en það var aðalfag Jóns , og Halldór Baldursson segir frá endurlífgun um 1800 . Þá fjallar Kristinn Magnússon , sem lengi sá um Nesstofusafn , um störf Jóns í þágu söfnunar lækningaminja . Gavin Lucas fornleifafræðingur ætlar að fjalla um beinafundi í Skálholti í nýju samhengi en hann hefur unnið þar á vegum Fornleifastofnunar Íslands . Jón Þorsteinsson læknir og Hildur Gestsdóttir hjá Fornleifastofnun segja frá rannsóknum þeirra á fornmeinafræði . Agnar Helgason mannfræðingur fjallar um DNA-rannsóknir á beinum og Birna Jónsdóttir um DNA-rannsóknir á múmíum . Svend Richter og Sigfús Þór Elíasson fjalla um rannsóknir á leifum tanna úr Skeljastaðafundinum . Fulltrúar húmanískra greina verða meðal annars Elín Hirst sagnfræðingur sem að undanförnu hefur verið að skrifa um bólusótt og Jón Karl Helgason bókmenntafræðingur . Hann er höfundur bókarinnar Ferðalok , þar sem bein Jónasar Hallgrímssonar koma við sögu , en á ráðstefnunni fjallar hann um bein Jóns Arasonar . Fjöldi annarra fyrirlestra verður en dagskrá mun standa frá klukkan níu og fram eftir degi . Endanleg dagskrá verður kynnt síðar . Að undirbúningi ráðstefnunnar hafa unnið Kristín Bragadóttir bókmenntafræðingur , Örn Bjarnason læknir og mannfræðingarnir Gísli Pálsson , Agnar Helgason og Sigurður Örn Guðbjörnsson .